Ńdɔ miníngá mɔ́n ḿbɔ̄g yǎ bɔ́n bəprofɛ́d á ngáyón Elizé á mís nyé nâ: “Etúgā dzóe, ǹnóm wama, a wú yǎ; wayəm nâ etúgā dzóe é ngábə́ é mbádaga Ǹtondôbə. Ńdɔ ǹsílī mvólá ā sɔ́ yǎ naa a zu nɔŋ bɔ́n bámā bə́bɛ̄ nə́ bə́ bɔ bəlɔ̌ bóé.” 2Ńdɔ Elizé á ngādzó ai nyé nâ: “Mə́ bɔ wa dzé ? Kadá mā; dzé ó bələ́ á ndá ?” Nyé nâ: “Etúgā dzóe yábə̄lə́ kig dzóm, səsalá və ndə́g ḿbɔ́n məsan.” 3Nyé ai nyé nâ: “Kələ́ á dzāl ó kə wayô bilában ábə bod bə́ ngɔ́dɔ́ bóē bə́sə, bivwé bílában, o nɔŋɔ abuí, ábim ásə o nə́ dzǎm nɔŋ. 4Eyɔ̌ŋ tē ó zū á ndá, ó man fɛd mínā bɔ́n bóe á ndá étēde, ó sóe m̀bɔ́n á bīlában bí bísə, ǹnyie anə́ dzyá é dzyé, o tə́lé dzɔ̄ á mgbág.” 5Ńdɔ a ngálíg nyé a kə́ə́ fɛd nyémēn ai bɔ́n bóé a ndá étēde, bɔ́n bə́ lə́dege nyé bīlában, nyé á soege m̀bɔ́n. 6Éyɔŋ bilában bí man yǎ dzyé, nyé ai mɔ́n wōē nâ: “Zǎg ai ma elában efə́.” Nyé ai nyé nâ: “Elában efə́ é sə́ kīg fə” 7Ńdɔ m̀bɔ́n ó ngátə́bə təgě fə soe. Ńdɔ a ngákə kǎd mod Zambá fwé. Mod Zambá nyé nâ: “Kələ́ kuan ai m̀bɔ́n, ó yáán məmvólá móe, mínā bɔ́n bóe myǎyi nyiŋ ai məbuuga.”